लोकपाल पर अपने दो सांसदों से नाराज हैं ममता!  
ममता बनर्जी अपने दो सांसदों कल्याण बनर्जी और सुदीप वंद्योपाध्याय से बहुत नाराज हैं। उनका मानना है कि उन्होंने लोकपाल के मामले को पार्टी की तरफ से ठीक से नहीं रखा।
राज्यसभा में लोकपाल बिल पास नहीं हो सका।बताया जा रहा है कि ममता बनर्जी अपने दो लोकसभा सांसदों कल्याण बनर्जी और सुदीप वंद्योपाध्याय से काफी नाराज हैं। उनका मानना है कि इनकी वजह से लोकसभा में लोकायुक्त वाला संशोधन नहीं हो सका। बताया ये भी जा रहा है कि सुदीप वंद्योपाध्याय ने माफी मांगी है जबकि कल्याण बनर्जी ने इस्तीफे की पेशकश भी की है। हालांकि तृणमूल ने आधिकारिक तौर पर अभी इस पर कुछ नहीं कहा है।
	यही नहीं तृणमूल कांग्रेस ने लोकपाल पास न होने पर सख्त प्रतिक्रिया दी है। तृणमूल कांग्रेस के नेता सुखेंदू रॉय ने कहा कि लोकतंत्र के लिए ये एक काला दिन है और तृणमूल कांग्रेस इससे खासी नाराज है। उन्होंने कहा कि तृणमूल कांग्रेस चाहती थी कि एक मजबूत लोकपाल देश को मिले हालांकि तृणमूल कांग्रेस ने बिल में संशोधन का प्रस्ताव दिया था। तृणमूल लोकपाल बिल से लोकायुक्त को हटाना चाहती थी। उसका कहना था कि राज्यों में भ्रष्टाचार से निपटने की जिम्मेदारी राज्य की होनी चाहिए केंद्र की नहीं और अगर सरकार ये संशोधन प्रस्ताव नहीं मानती है तो इसका संघीय ढांचे पर असर पड़ेगा।